झुक गए हुस्नी मुबारक, सत्ता छोंड़ेगे  
मुबारक ने ऐलान किया है कि वह सत्ता से हटने के लिए तैयार हैं और अगला राष्ट्रपति चुनाव नहीं लड़ेंगे, लेकिन चुनाव के होने तक सत्ता में बने रहेंगे।
इजिप्ट के राष्ट्रपति हुस्नी मुबारक लोगों के भारी दबाव के आगे झुक गए हैं। मुबारक ने ऐलान किया है कि वह सत्ता से हटने के लिए तैयार हैं और अगला राष्ट्रपति चुनाव नहीं लड़ेंगे, लेकिन वह सितंबर में चुनाव के होने तक सत्ता में बने रहेंगे। मुबारक ने सरकारी टेलीविज़न पर लोगों को संबोधित करते हुए इसका ऐलान किया।  मंगलवार को राजधानी कायरो की सड़कों पर 10 लाख लोग जुटे, जोकि मुबारक को सत्ता से उखाड़ फेंकने के लिए एक हफ्ते से आंदोलन कर रहे हैं। यह एक ऐतिहासिक मौका है जब लोगों का एक बड़ा सैलाब अपने हकों और ताकत के बूते सत्ता में बदलाव के लिए आंदोलनरत है। लोगों ने उनके प्रस्ताव को खारिज करते हुए तुरंत इस्तीफे की मांग की। लोगों ने कहा कि वे तब तक संघर्ष करते रहेंगे जब तक मुबारक गद्दी नहीं छोड़ देते।  विरोधियों ने मुबारक को सत्ता छोड़ने के लिए शुक्रवार तक का अलटीमेटम दिया है, लेकिन उनके ताज़ा बयान से साफ है कि सितंबर में नई सत्ता के गठन तक वह अपने पद पर बने रहेंगे। होस्नी मुबारक ने अपने बाषण में यह भी कहा कि वह इजिप्ट छोड़कर नहीं जाएंगे। इस पर प्रदशर्नकारियों ने हुस्नी से तुरंत इस्तीफ़े की मांग करते हुए कहा कि वह 30 साल से झूठ बोल रहे हैं।